Raskriteria vir hulp: ‘Gryp in, meneer die president’Dr. Dirk Hermann. (Foto: Reint Dykema) Solidariteit het pres. Cyril Ramaphosa in ’n brief gevra om in te gryp in die departement van toerisme se besluit om ras as kriteria te gebruik met die toekenning van hulp gedurende die Covid-19-krisis. Solidariteit en AfriForum is na verwagting Dinsdag in die hof om die departement van toerisme se besluit te laat hersien om ras as kriteria in dié krisis te gebruik. Solidariteit het nou ’n beroep op Ramaphosa gedoen om polities in te gryp sodat ’n skikking buite die hof bereik kan word waarin die partye ooreenkom dat ras nie as kriteria gebruik sal word nie. Ter wille van die regsproses vra Solidariteit dat Ramaphosa voor Maandag 27 April om 09:00 sal reageer. Die brief is Saterdag aan Ramaphosa gestuur. “Hierdie saak hoort nie op die hofrol nie. Hulp gegrond op ras sal Suid-Afrika in hierdie krisistyd verdeel,” skryf dr. Dirk Hermann, bestuurshoof van Solidariteit, aan Ramaphosa. Die Covid-19-pandemie het die toerismebedryf lamgelê. (Foto: Love South Africa/Facebook) “U het by verskeie geleenthede ’n oproep op mede-Suid-Afrikaners gedoen om teen die nuwe onsigbare vyand saam te staan om die lewe van ons geliefdes en ons lewensmiddele te beskerm. Hierdie virus ken nie velkleur nie en diskrimineer teen niemand nie. Almal word geraak en almal moet saamstaan.” Solidariteit sê die departement van toerisme het oënskynlik anders besluit en ras word gebruik in die besluit oor wie by die verligtingsfonds vir die bedryf mag baat. Die organisasie sê tydens een van die grootste krisisse in Suid-Afrika word Suid-Afrikaners steeds op grond van hulle ras verdeel. “U vra vir almal se hulp, tog wil die minister van toerisme nie almal help nie.” Solidariteit sê die toerismebedryf gaan die laaste een wees wat ná die Covid-19-krisis weer op sy voete sal kan kom. Weens veral streng reisbeperkings word die bedryf swaar getref. “Hierdie fonds sluit onder meer groot ondernemings, die meeste mikro-ondernemings in wit mense se besit en klein ondernemings wat nie vir belastingdoeleindes geregistreer is nie (die meeste daarvan in die besit van swart mense) uit,” lui die brief. “Slegs maatskappye met ’n omset van minder as R5 miljoen per jaar en wat vir belastingdoeleindes geregistreer is, kwalifiseer om hulp van hierdie fonds te ontvang.” Solidariteit sê ’n klein groepie swart eienaars, slegs 7% van die sektor, kwalifiseer vir die leeueaandeel van die verligting wat die fonds bied. In geheel word 93% van eienaars, asook duisende klein informele swart ondernemings van enige hulp uitgesluit. “Van die 350 000 werknemers in die bedryf is twee uit elke drie swart. Hierdie fonds sluit die oorgrote meerderheid van hierdie broodwinners uit,” skryf Hermann aan die president. (Foto: Love South Africa/Facebook) Solidariteit voer aan die fonds diskrimineer op twee vlakke – eerstens teenoor die wit eienaars van ondernemings en tweedens teenoor alle werknemers, wit én swart. “Hongerte slaan nie werknemers wie se werkgewers wit is oor nie.” Die departement voer in hofstukke aan swart bemagtiging moet as kriteria gebruik word. Solidariteit sê egter die doel van swart ekonomiese bemagtiging is om die ongelykhede van die verlede reg te stel: In dié geval gaan dit egter nie daaroor om diegene wat voorheen benadeel is te bevoordeel nie, maar om oorlewing. Hermann sê volgens die regulasies van swart ekonomiese bemagtiging is mikro-maatskappye vrygestel van swart ekonomiese bemagtiging in normale omstandighede. Te midde die Covid-19-krisis is swart bemagtiging en die vele administratiewe en finansiële verpligtinge wat daarmee gepaardgaan skielik van toepassing op hierdie ondernemings, sê Solidariteit. “In hierdie krisis is die hekkie wat deur ondernemings in besit van wit mense oorkom moet word, baie hoër as wat dit in normale omstandighede is.” “U het gesê dat die koronavirus ’n positiewe nalatenskap kan inhou wat Suid-Afrikaners kan byeenbring deur ons vasbeslotenheid vir oorlewing. Hierdie hulp wat aangebied word, maar gegrond is op ras, kan egter Suid-Afrikaners verdeel. Dit kan die negatiewe nalatenskap van die koronakrisis wees.” Hermann skryf Solidariteit sal intussen voortgaan om alles in sy vermoë te doen om die virus te help beveg sodat mense gesond kan werk. “Ons dra u en almal in ons mooi land op in ons gebede.”